Kansanedustaja Päivi Räsänen (kd) jätti tänään Juha Sipilän (kesk) hallitukselle kirjallisen kysymyksen Jyväskylän yliopiston professorin Tapio Puolimatkan kohtelusta.

Kansanedustaja Päivi Räsänen (kd) vieraili Susanne Päivärinnan ohjelmassa 20.12.2017. IL-TV

Räsänen kysyy, kuinka hallitus aikoo turvata tieteellisen tutkimuksen vapauden ja korkeimman opetuksen ja tutkimuksen sananvapauden?

Puolimatka julkaisi 27.7. Oikea Media -sivuston blogipalstalla kirjoituksen, joka aiheutti kohun. Oikea Media on konservatiiviseksi itseään kutsuva, verkossa toimiva vastamedia.

Kirjoituksessaan Puolimatka muun muassa pohtii, miten pitkälle avioliittolain tuoma muutosprosessi vielä johtaa.

- Jotkut tutkijat ovat esittäneet, että mielikuvat seksuaalisen suuntautumisen synnynnäisyydestä ja muuttumattomuudesta luovat perustan myös kampanjalle pedofiilien seksuaalioikeuksien puolustamiseksi.

- Kun pedofilia aletaan medioissa esittää synnynnäisenä ja muuttumattomana seksuaalisena suuntautumisena ja tähän yhdistetään aikamme seksologian käsitys lapsesta seksuaalista nautintoa etsivänä ja tarvitsevana olentona, luodaan perusta prosessille, joka voi vähitellen johtaa ensin pederastian ja sitten pedofilian hyväksymiseen ja laillistamiseen, Puolimatka kirjoitti.

Pederastialla tarkoitetaan aikuisen miehen ja nuorukaisen välistä seksuaalissävytteistä suhdetta.

Kirjoituksessaan Puolimatka rinnasti samaan kategoriaan pedofilian kanssa myös eläimiin sekaantumisen ja nekrofilian.

Jyväskylän yliopiston rehtori Keijo Hämäläinen kommentoi kirjoitusta tuoreeltaan sanomalla, että yliopisto irtisanoutuu Puolimatkan kirjoituksesta täysin.

Helsingin Sanomat kertoi viime viikolla, että yliopisto aikoo kuulla homovastaiseksi tulkitun tekstin kirjoittanutta Puolimatkaa runsaan viikon kuluttua. HS:n tekstin mukaan kuuleminen ratkaisee Puolimatkan kohtalon yliopistossa.

Missä tutkimuksen vapaus?

Räsänen ei ole katsonut hyvällä Puolimatkan kohtelua.

- Puolimatka nosti esille sen, että joukko tutkijoita on esittänyt, että mielikuvat seksuaalisen suuntautumisen synnynnäisyydestä ja muuttumattomuudesta luovat perustan pedofiilien seksuaalioikeuksien puolustamiseksi. Puolimatka kuvaa artikkelissa prosessia pedofilian hyväksymisestä sen laillistamiseen, Räsänen sanoo tiedotteessaan.

- On merkillistä, kuinka voimakkaan reaktion professorin julkaisu on herättänyt. Rehtori on ilmoittanut, että Puolimatkan artikkeli ei edusta Jyväskylän yliopiston arvoja eikä linjaa. Ihmettelen syvästi sitä, mikä pedofiliasta varoittamisessa on vastoin yliopiston arvoja, Päivi Räsänen kysyy.

Räsänen sanoo olevansa huolissaan akateemisen maailman ja tieteellisen tutkimuksen sananvapauden kaventumisesta.

- Yliopistoissa vallitsee lain mukaan tutkimuksen, taiteen ja opetuksen vapaus. Olipa Puolimatkan puheenvuoron sisällöstä mitä mieltä tahansa, ovat yliopiston rehtorin lausunnot merkillisiä, koska ne loukkaavat perustuslain turvaamaa sananvapautta ja korkeimman opetuksen ja tutkimuksen vapautta.

Räsäsen mukaan merkille pantavaa on, että Puolimatka ei ole artikkelissaan syyttänyt mitään tiettyä ihmisryhmää, vaan " täysin asiallisesti käsitellyt pedestrian ja pedofilian normalisoimisprosessia. "

- Tässä tilanteessa olisi oikein, että rehtori peruuttaisi kannanottonsa ja korjaisi professori Puolimatkan kunnialle aiheuttamansa vahingon. Jyväskylän yliopiston pyrkimykset vaimentaa näkökulmien välistä keskustelua ovat erittäin haitallisia koko yliopistoyhteisölle.

Myös ylioppilaskunta otti kantaa

Painetta Puolimatkaa kohtaan on tullut myös opiskelijoilta. Jyväskylän yliopiston ylioppilaskunta (JJY) julkaisi viime viikon keskiviikkona kannanottonsa Puolimatkan kirjoitukseen.

- Kirjoituksessaan Puolimatka sulauttaa ennennäkemättömällä tavalla homoseksuaalisuuden, nekrofilian, eläimiin sekaantuminen ja pedofilian toisiinsa rinnastettaviksi muuttujiksi, JYY totesi.

Sensuroimaton Päivärinta, jakso 23: Päivi Räsänen saanut tappouhkauksia.